1. Să îndreptăm lumea de astăzi prin plăsmuirea lumii de mâine

Cu mai puțin de un an în urmă, și-a preluat mandatul actuala Comisie Europeană, după ce a fost aleasă pe baza unei agende ce viza impulsionarea celei mai ample transformări pe care a cunoscut-o Europa de mai multe generații. Programul de lucru al Comisiei pentru 2020 a reflectat acest mandat, precum și obiectivele ambițioase prezentate pentru prima oară în Orientările politice ale președintei von der Leyen. Programul a trasat viziunea noastră privind construirea unei societăți mai echitabile, mai sănătoase, mai verzi și mai digitale. Chiar dacă în ultimul an s-au produs multe schimbări, aceste obiective ambițioase rămân forța noastră motrice și pentru anul următor.

În decursul ultimului an, Comisia s-a angajat să pună bazele schimbării sistemice de care are nevoie Europa, un imperativ ce a devenit cu atât mai presant acum, când criza sanitară mondială ne-a afectat profund toate economiile. În primele 100 de zile ale anului, am prezentat Pactul verde european, am elaborat planuri pentru viitorul digital al Europei, am adoptat foaia de parcurs pentru o Europă socială puternică în scopul punerii în aplicare a Pilonului european al drepturilor sociale și am publicat strategia privind egalitatea de gen. De asemenea, am prezentat o nouă strategie industrială, un plan pentru a sprijini mai bine întreprinderile mici, precum și măsuri vizând consolidarea pieței unice. Am făcut propuneri de modernizare și consolidare a procesului de aderare, deschizând calea pentru acordul istoric de inițiere a negocierilor cu Macedonia de Nord și cu Albania, și suntem pe punctul de a crea un nou parteneriat cu Africa.

După primele 100 de zile, am propus, de asemenea, un nou început pentru prioritățile pe termen lung, în special grație noului pact privind migrația și azilul și Strategiei UE privind o uniune a securității. Am abordat aspecte care se repercutează asupra întregii noastre comunități de valori, în special publicând primul Raport anual privind statul de drept, referitor la toate statele membre. În plus, am luat măsuri la nivelul întregii noastre societăți – de la inițiative vizând egalitatea de gen și combaterea rasismului la inițiative în domeniul competențelor și al tineretului.

Dar anul 2020 va fi, din motive foarte diferite, un an pe care am prefera să ni-l ștergem imediat din memorie și, totodată, un an de care ne vom aminti mereu. Pandemia care a luat pe nepregătite Europa și întreaga lume, precum și măsurile restrictive întreprinse ca urmare a pandemiei, care au vizat societățile și economiile noastre, vor fi mult mai mult decât amintiri dureroase pentru milioanele de europeni care au pierdut persoane dragi, care s-au îmbolnăvit sau care traversează o perioadă de anxietate cu privire la mijloacele lor de trai sau la bunăstarea lor. Probabil că nimeni nu va uita nici fragilitatea și nici incertitudinea pe care încă le percepem în jurul nostru. Recenta recrudescență a virusului în Europa arată că trebuie să continuăm să gestionăm situația generată de acesta cu atenție, prudență și coordonare.

Dar ne vom aminti de acest an și grație măsurilor urgente și fără precedent luate de Europa pentru a ne proteja viețile și mijloacele de trai. Europa a arătat că este în măsură să acționeze rapid atunci când trebuie să o facă, să dea dovadă de o reală solidaritate atunci când este necesar și să aducă schimbări, cu participarea tuturor, atunci când dorește. Printre măsurile întreprinse s-au numărat și următoarele: punerea la dispoziție a tuturor fondurilor UE și utilizarea flexibilității în ceea ce privește regulile noastre fiscale și cele referitoare la ajutoarele de stat, precum și constituirea unei rezerve de echipamente medicale; repatrierea a peste 600 000 de cetățeni ai UE blocați în străinătate și crearea Instrumentului SURE, menit să contribuie la menținerea locurilor de muncă și la continuarea activității întreprinderilor. În total, Comisia a luat peste 800 de măsuri neplanificate anterior în toate domeniile, de la gestionarea frontierelor la sprijinul pentru fermieri și pescari.

În viitor, ne vom aminti de acest an și pentru că a declanșat o accelerare extraordinară a schimbărilor și a reprezentat, în mod paradoxal, o oportunitate extraordinară. Schimbările climatice, tehnologiile digitale și geopolitica aveau deja repercusiuni profunde asupra societății noastre și impulsionau programele noastre. Pandemia a accentuat însă necesitatea ca Europa să își asume rolul de lider al dublei tranziții verzi și digitale și să le confere societăților și economiilor sale o mai mare reziliență. Aceasta reprezintă o oportunitate unică de a ieși din starea de fragilitate generată de criză prin crearea unei noi vitalități pentru Uniunea noastră.

În acest context, Comisia se va axa în anul următor asupra unui obiectiv dublu. În primul rând, va continua să depună toate eforturile necesare pentru gestionarea crizei și va începe să desprindă învățăminte din aceasta. Ne vom continua, așadar, eforturile pentru a găsi, a finanța și a garanta un vaccin sigur și accesibil pentru toți în Europa și în întreaga lume.

În paralel, prezentul program de lucru stabilește modul în care Europa poate valorifica oportunitatea oferită pentru a-și realiza obiectivele ambițioase și pentru a conduce marea accelerare. Datorită NextGenerationEU, planul istoric de redresare prezentat de Comisie, alături de un buget pe termen lung revizuit, Europa dispune de un instrument gata de utilizare pentru a valorifica această oportunitate.

Cu NextGenerationEU, Europa alege nu numai să repare daunele, să se redreseze astăzi și să sprijine persoanele cele mai afectate de criză, ci și să realizeze și să construiască un mod de viață mai bun pentru lumea de mâine. UE se va concentra pe investiții și pe reforme sustenabile, 37 % din cheltuielile aferente Mecanismului de redresare și reziliență fiind alocate pentru cheltuieli legate de tranziția verde și minimum 20 % pentru investiții în domeniul digital. Vom colabora îndeaproape cu statele membre pentru elaborarea și punerea în aplicare a planurilor lor naționale în materie de redresare și reziliență. În plus, Comisia se va asigura că 30 % din cele 750 de miliarde EUR aferente NextGenerationEU vor fi colectate prin intermediul unor obligațiuni verzi. Vom sprijini colegiuitorii să asigure un acord rapid cu privire la pachetul global în valoare de 1,8 mii de miliarde EUR, astfel încât să se poată obține rezultatele scontate cât mai curând cu putință. De asemenea, Comisia va face propuneri ambițioase cu privire la noi surse de venituri pentru bugetul UE.

Aceasta înseamnă că dispunem de investițiile necesare pentru a corela viziunea cu obiectivele ambițioase pe care le aveam deja. Din acest motiv, programul de lucru al Comisiei pentru 2021 prevede trecerea de la strategie la transpunerea în practică, punând accentul pe noile inițiative legislative și pe revizuirea legislației în vigoare, dând curs planurilor conturate pentru toate cele șase obiective ambițioase emblematice în cursul anului trecut. Aceste inițiative sunt enumerate în anexele I și II. Vom prezenta, de asemenea, inițiativele planificate anterior pentru anul 2020, care au fost amânate din cauza pandemiei.

Acțiunea noastră va continua să fie ghidată de Agenda 2030 și de obiectivele sale de dezvoltare durabilă, atât la nivel intern, cât și la nivel extern, precum și de Acordul de la Paris.

Prin materializarea acestui program de lucru, Comisia va pune, de asemenea, accentul pe oferirea de explicații cetățenilor cu privire la activitatea Comisiei și pe luarea în considerare a opiniilor acestora. În acest context, este mai important ca oricând să lansăm dezbaterea referitoare la conferința privind viitorul Europei. Problemele care au apărut pe parcursul ultimului an – de la necesitatea unei uniuni europene a sănătății mai puternice la repercusiunile de durată pe care ar putea să le aibă pandemia asupra modului nostru de a trăi în colectivitate – pot fi gestionate numai dacă fiecare dintre noi va avea un cuvânt de spus și ne vom baza pe toate experiențele și competențele noastre comune.

Având în vedere peisajul geopolitic și caracterul transformator, pe termen lung, al inițiativelor planificate, activitatea noastră va continua să se deruleze pe baza unei analize prospective strategice. Primul raport de analiză prospectivă strategică a evidențiat importanța rezilienței pentru redresare și pentru asigurarea faptului că politicile noastre sunt bazate pe date concrete și adaptate exigențelor viitorului. Această abordare ne poate ajuta, de asemenea, să ne pregătim pentru noile provocări și oportunități care vor apărea în mod inevitabil în anul următor și pe care trebuie să fim în măsură să le anticipăm și să le gestionăm.

2. Transpunerea în realitate a celor șase obiective ambițioase emblematice

2.1 Pactul verde european

Referitor la Pactul verde european, Comisia se va axa pe revizuirea legislației relevante în domeniul climei și al energiei, pentru a o alinia la noul obiectiv propus ce vizează reducerea emisiilor cu cel puțin 55 % până în 2030, comparativ cu nivelurile din 1990. Această revizuire va fi integrată într-un pachet de măsuri menite să permită reducerea emisiilor de dioxid de carbon cu 55 %, care va viza toate aspectele, de la sursele regenerabile de energie la punerea în aplicare a principiului „eficiența energetică pe primul loc”, la sectorul construcțiilor, precum și la utilizarea terenurilor, impozitarea energiei, partajarea eforturilor și comercializarea certificatelor de emisii, incluzând și o gamă largă de alte acte legislative. Diplomația în domeniile climei și energiei va rămâne o prioritate în relațiile cu partenerii noștri externi.

Astfel cum se menționează în Orientările politice ale președintei von der Leyen, Comisia va propune un mecanism de ajustare la frontieră a emisiilor de dioxid de carbon, care să îi motiveze pe producătorii străini și pe importatorii din UE să își reducă emisiile de dioxid de carbon, asigurând, totodată, condiții de concurență echitabile, care să fie propice schimburilor comerciale într-un mod compatibil cu normele OMC.

Profunzimea și amploarea lucrărilor planificate în cadrul Pactului verde european reflectă natura sistemică a tranziției verzi și importanța acesteia ca strategie de creștere. Vom prezenta o serie de măsuri privind transporturile inteligente și durabile, inclusiv o revizuire a Regulamentului privind rețeaua transeuropeană de transport și a Directivei privind sistemele de transport inteligente. Vom continua să punem în aplicare planul de acțiune pentru economia circulară, focalizându-ne pe proiectarea ecologică și pe produsele sustenabile, în special pe produsele electronice circulare, inclusiv pe îmbunătățirea colectării, a reutilizării și a reparării telefoanelor mobile, a laptopurilor și a altor dispozitive.